ประกันภัยร้อง คปภ. ผ่อนเกณฑ์นักคณิตศาสตร์
โดย...วารุณี อินวันนา
5 พ.ค. 2558

โดย...วารุณี อินวันนา
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) อยู่ระหว่างการรับฟังความคิดเห็นของผู้ประกอบการธุรกิจประกันวินาศภัย สำหรับร่าง พ.ร.บ.ประกันวินาศภัยฉบับใหม่ ที่จะมีการปรับปรุงทั้งฉบับ โดยจะยกเลิก พ.ร.บ.ประกันวินาศภัย 3 ฉบับ ที่เคยใช้มา คือ ฉบับปี 2535 ปี 2551 และ ปี 2558 โดยให้ผู้ประกอบการส่งข้อเสนอแนะครั้งสุดท้ายภายในวันที่ 20 พ.ค.นี้
ประเวช องอาจสิทธิกุล เลขาธิการ คปภ. ระบุว่า การปรับปรุงกฎหมายทั้งฉบับ เพื่อให้เป็นไปตามมาตรฐานสากล รองรับการเปิดเสรีเศรษฐกิจอาเซียน พัฒนามาตรฐานการกำกับดูแลธุรกิจประกันภัยให้เป็นไปตามหลักการของการประกันภัย (ICP : Insurance Core Principle) และยกระดับความแข็งแกร่ง ความน่าเชื่อถือ ความสามารถในการแข่งขันในอนาคต
อย่างไรก็ตาม ประเด็นที่ผู้ประกอบการประกันวินาศภัย มองว่าปฏิบัติได้ยาก คือ การกำหนดคุณสมบัติของนักคณิตศาสตร์ประกันภัยไว้สูงเกินไป ยากที่จะปฏิบัติตามได้ทันที เนื่องจากมีการกำหนดให้บริษัทประกันวินาศภัยทุกแห่งต้องมีนักคณิตศาสตร์ประกันภัยที่เป็นสมาชิกประเภทเฟลโล ซึ่งเป็นระดับสูงสุด คือ ต้องสอบคุณวุฒิ FSA หรือ Fellowship of Societies of Actuary ต้องจัดทำรายงาน หรือรับรองการดำเนินงานของบริษัท
หากพบความผิดปกติเกี่ยวกับฐานะการดำเนินการของบริษัท หรือมีเหตุสงสัยว่ามีการทุจริตเกิดขึ้นในบริษัท จะต้องแจ้ง คปภ.เป็นลายลักษณ์อักษร หากไม่แจ้ง และบริษัทประกันภัยดังกล่าวล้มหรือเจ๊ง นักคณิตศาสตร์ประกันภัยต้องร่วมรับผิดชอบมีความผิดตามกฎหมาย
ขณะที่ในความเป็นจริง ประเทศไทยมีนักคณิตศาสตร์ประกันภัยที่เป็นสมาชิกเฟลโลน้อยมาก และทำงานอยู่กับบริษัทประกันชีวิตทั้งหมด ส่วนธุรกิจประกันวินาศภัย มีนักคณิตศาสตร์ประกันภัยระดับดังกล่าวทำงานประจำอยู่เพียง 1 บริษัท เพราะการที่จะสอบได้คุณวุฒิ FSA ต้องใช้เวลาไม่ต่ำกว่า 5 ปี บางรายใช้เวลาเป็น 10 ปี ถึงจะสอบผ่าน
ผู้ที่จะสอบคุณวุฒิ FSA ได้ต้องจบปริญญาตรีด้านคณิตศาสตร์ประกันภัย หรือปริญญาตรีสาขาอื่น ที่มีความสามารถด้านคำนวณ แล้วเรียนต่อเพิ่มอีก 9 วิชา เช่น วิเคราะห์ข้อมูลสถิติในอดีต วิเคราะห์การเงินในอนาคต การบริหารความเสี่ยง และการตัดสินใจทางธุรกิจในอนาคต และต้องได้รับการยอมรับตามเกณฑ์ขององค์กรวิชาชีพสำหรับนักคณิตศาสตร์ด้านประกันวินาศภัย (CAS) ส่วนระดับแอสโซซิเอท ต้องเรียนเพิ่มอีก 7 วิชา
นอกจากนี้ ร่างกฎหมายใหม่ยังกำหนดให้แต่ละบริษัทต้องมีนักคณิตศาตร์ประกันภัยประจำอยู่ 1 คนตลอดเวลา ขณะที่ค่าตัวกลุ่มนี้สูงมากสร้างปัญหาให้กับบริษัทประกันวินาศภัยขนาดกลางและเล็ก แม้แต่ คปภ. ซึ่งเป็นหน่วยงานกำกับดูแล ก็อยู่ระหว่างการสร้างนักคณิตศาสตร์ประกันภัยที่เป็นสมาชิกประเภทเฟลโลเช่นกัน
ฐิตาพร ธารากิจ รองผู้อำนวยการใหญ่และประธานเจ้าหน้าที่การเงิน บริษัท ไทยรับประกันภัยต่อ กล่าวว่า ร่าง พ.ร.บ.ประกันวินาศภัย มีประเด็นสำคัญที่อาจส่งผลกระทบต่อภาคธุรกิจประกันภัย ก็คือ การกำหนดให้บริษัทประกันภัยต้องจัดให้มีนักคณิตศาสตร์ประกันภัยที่เป็นสมาชิกประเภทเฟลโล ทำงานประจำเต็มเวลา ซึ่งทราบกันดีว่าไทยยังขาดแคลนมาก ผู้ประกอบการจึงเสนอขอผ่อนผันคุณสมบัตินักคณิตศาสตร์ประกันภัย จากสมาชิกประเภทเฟลโล เหลือระดับสมาชิกประเภทแอสโซซิเอท
สำหรับบริษัท ไทยรับประกันภัยต่อ ได้ว่าจ้างผู้จบปริญญาตรีมา 10 คน เพื่อเรียนและสอบเป็นนักคณิตศาสตร์ประกันภัย คาดว่าในปี 2559 จะสามารถผลิตนักคณิตศาสตร์ประกันภัยเพื่อให้เป็นสมาชิกประเภทเฟลโลได้ประมาณ 5 คน คือ ด้านประกันวินาศภัย 3 คน และด้านประกันชีวิต 2 คน
ทั้งนี้ ในสภาพปัจจุบัน นักคณิตศาสตร์ประกันภัยที่เป็นสมาชิกประเภทเฟลโลที่เป็นสมาชิกของสมาคมนักคณิตศาสตร์ประกันภัยแห่งประเทศไทย มี 64 คน อยู่ในธุรกิจประกันวินาศภัย 9 คน เป็นคนไทย 1 คน และมีสมาชิกประเภทแอสโซซิเอท 13 คน อยู่ในธุรกิจประกันวินาศภัย 2 คน สมาชิกประเภทสามัญมีจำนวน 133 คน
อย่างไรก็ตาม การกำหนดคุณสมบัติของนักคณิตศาสตร์ประกันภัยไว้ระดับสูง แม้จะเป็นเรื่องดีต่อการกำกับดูแล แต่หากกำหนดไม่ตรงกับสภาพความเป็นจริง หรือไม่มีการผ่อนผันแล้ว นอกจากจะไม่ช่วยในเรื่องการกำกับดูแล ยังจะกลายเป็นการลงโทษซ้ำเติมธุรกิจประกันแทน